โต้งสั่งลดดอก3%ทั่วหน้าลูกหนี้ดีแบงก์รัฐ
ลูกหนี้ดีเมินพักหนี้ส้มหล่นได้ลดดอก 3%
23 ก.ค. 2555

ลูกหนี้ดีเมินพักหนี้ส้มหล่นได้ลดดอก 3% 
เมื่อสัปดาห์แล้ว นายกิตติรัตน์ ณ ระนอง รองนายกฯ และ รมว.คลัง โดยได้สั่งการให้ธนาคารรัฐที่เข้าร่วมโครงการพักหนี้ดีไม่เกิน 5 แสนบาท ไปดำเนินการปรับปรุงเงื่อนไขลดดอกเบี้ย 3% เป็นเวลา 3 ปี ให้กับลูกหนี้ทันที ไม่ต้องรอให้ลูกหนี้มาลงทะเบียน
การปรับเงื่อนไขลูกหนี้ดีจะให้เฉพาะการลดดอกเบี้ย แต่หากลูกหนี้ต้องการพักชำระเงินต้นเป็นเวลา 3 ปี ยังต้องมาลงทะเบียนเหมือนเดิม โดยการลงทะเบียนพักหนี้สิ้นสุดวันที่ 20 ส.ค.นี้ และเริ่มพักหนี้วันที่ 1 ก.ย. 2555
ทั้งนี้ ลูกหนี้ดีธนาคารออมสินมาลงทะเบียนพักหนี้ 3,000 ราย จากผู้มีสิทธิ 3.8 แสนราย ขณะที่ลูกหนี้ของธนาคารเพื่อการเกษตรและสหกรณ์การเกษตร (ธ.ก.ส.) มีลูกหนี้มาลงทะเบียน 2.2 ล้านราย จากผู้มีสิทธิ 2.5 ล้านราย ที่มีลูกหนี้มาลงทะเบียนมาก เพราะลูกหนี้ของ ธ.ก.ส. ไม่ถูกบันทึกประวัติการหยุดชำระหนี้ในเครดิตบูโร เพราะเป็นการผ่อนชำระหนี้เป็นฤดูกาลผลิต ไม่ได้เป็นประจำทุกเดือนเหมือนธนาคารออมสิน
อย่างไรก็ตาม ขณะนี้กระทรวงการคลังรอบันทึกการประชุม ที่นายกิตติรัตน์สั่งการเรื่องดังกล่าว เพื่อสั่งการไปยังคณะกรรมการของธนาคารรัฐที่เกี่ยวข้อง และมีมติให้ลดดอกเบี้ยให้กับลูกหนี้ดีไม่เกิน 5 แสนบาทต่อไป
แหล่งข่าวเปิดเผยว่า นายทนุศักดิ์ เล็กอุทัย รมช.คลัง ไม่พอใจที่เครดิตบูโรบันทึกลูกหนี้ที่เข้าโครงการพักชำระหนี้ของรัฐบาล ทำให้ไม่เป็นไปตามนโยบาย